Ibrahim Gashi

Ibrahim Gashi (lindur më 6 prill 1963 në Llapushnik, Drenas) është historian shqiptar nga Kosova.

 Biografia 
Ibrahim Gashi shkollimin fillor dhe të mesëm e kreu në vendlindje. Studimet e larta i kreu në Universitetin e Prishtinës, ku në vitin 1994, mbrojti edhe tezën e magjistraturës dhe filloi punën si asistent (1994-1998) dhe si ligjërues (1998-2004), në Departamentin e Historisë të Fakultetit Filozofik, të Universitetit të Prishtinës. Në vitin 2003 u doktorua në historinë politike të Ballkanit në një program studimor trevjeçar (pa shkëputje nga puna) në Institutin për Studime të Evropës Juglindore, në Universitetin e Gracit (Austri). Nga viti 2004 u zgjodh profesor asistent në Departamentin e Shkencave Politike të UP-së, ku punon edhe aktualisht si profesor i asociuar për lëndët: Histori e Marrëdhënieve Ndërkombëtare dhe Politika e Jashtme dhe Diplomacia.

Para se të hyjë në politikë  ka ushtruar disa funksione të rëndësishme akademike në Universitetin e Prishtinës si: Koordinator i Qendrës për Mësimdhënie të Përsosur (2004-2008); Shef i Departamentit të Shkencave Politike (2004-2007) dhe Anëtar i Bordit Drejtues të Universitetit të Prishtinës (2005-2006); Zëdhënës i Universitetit të Prishtinës (2005-2006).

Në tetor të vitit 2006 në Kuvendin themelues të AKR-së Ibrahim Gashi është zgjedhur anëtar i Kryesisë së AKR-së dhe më pas nënkryetar, post që e mban edhe aktualisht (2011). Në zgjedhjet e vitit 2007 u zgjodh deputet i Kuvendit të Kosovës ku e përfaqëson AKR-në në organin më të lartë të Kuvendit, pra është anëtar i Kryesisë së Kuvendit të Kosovës dhe anëtar i Komisionit parlamentar për Punë të Jashtme.

Ne vitin 2012, ne Universitetin e Prishtinës, u zgjodh rektor i Universitetit te Prishtinës.  Gjatë vitit 2013, Ibrahim Gashi publikoi tri punime në një revistë grabitçare me të cilat siguroi zgjedhjen në thirrjen e profesorit të rregullt të Universitetit të Prishtinës. Veprimi i tij u denoncua nga profesori Qëndrim Gashi, i cili kërkoi dorëheqjen ose shkarkimin e Ibrahim Gashit nga pozita e rektorit. Më vonë, kësaj kërkese ju bashkëngjitën edhe profesorë të tjerë dhe studentët.   Më 8 shkurt 2014 Ibrahim Gashi dha dorëheqje nga pozita e rektorit, pas protestave dyjavëshe të studentëve dhe shoqërisë civile.

Më 14 nëntor 2016 aderoi në Partinë Demokratike të Kosovës ku u prit nga kryetari, Kadri Veseli.

Ai është i martuar dhe ka katër fëmijë, dy djem dhe dy vajza. Bashkëshortja e tij punon edukatore. Jeton në Prishtinë dhe në Llapushnik.
 Shih edhe 
 Universiteti i Prishtinës

Lidhje të jashtme
amza partiake

 Referime 

Kategoria:Filozofë shqiptarë
Kategoria:Lindje 1963
Kategoria:Historianë kosovarë
Kategoria:Rektorë të Universitetit të Prishtinës
Kategoria:Absolventët e Universitetit të Gracit
Kategoria:Nënshkruesit e Deklaratës së Pavarësisë së Kosovës